विस अध्यक्ष की कुर्सी रही खाली, विजयपाल अतिथि
भास्कर संवाददाता | होशंगाबाद
सुशासन दिवस पर शनिवार को जिला पंचायत में हुए कार्यक्रम में भाजपा नेताओं के बीच चल रहा मनमुटाव एक बार फिर देखने को मिला। मुख्य अतिथि विधानसभा अध्यक्ष डॉ. सीतासरन शर्मा, विधायक विजयपाल सिंह, नपाध्यक्ष अखिलेश खंडेलवाल थे। लेकिन विस अध्यक्ष कार्यक्रम में शामिल नहीं हुए। कुछ दिनों से तीनों के बीच राजनीतिक खींचतान चल रही है। रैन बसेरा के शुभारंभ पर तो विधानसभा अध्यक्ष ने अपने मन की पीड़ा मंच से जाहिर कर दी थी। इसके बाद नेताओं द्वारा जारी हुए बयानों से खटास और बढ़ गई थी। हालांकि शुक्रवार को भाजपा कार्यालय में विधानसभा अध्यक्ष और नपाध्यक्ष ने एक साथ फोटो खिंचवा कर एक होने का संदेश दिया था लेकिन यह ऊपरी रहा। शनिवार को विस अध्यक्ष ने कार्यक्रम में नहीं आकर अपने रुख स्पष्ट कर दिया। उनके नहीं आने पर विजयपाल सिंह को मुख्य अतिथि बनाया।
सुशासन दिवस कार्यक्रम के मुख्य अतिथि के रूप में विधानसभा अध्यक्ष को बुलाया था। उनका रास्ता दोपहर 12.30 बजे तक देखा गया। जब वे नहीं आए तो कार्यक्रम शुरू हुआ और अतिथि विधायक विजयपाल सिंह को बनाया गया। कार्यक्रम एक घंटे तक चला। इस दौरान उनकी कुर्सी खाली रही। बाद में सीईओ जिला पंचायत अभिजीत अग्रवाल वहां आए और कुर्सी पर बैठे।
होशंगाबाद। मंच पर विस अध्यक्ष की कुर्सी एक घंटे तक खाली रही, बाद में सीईओ बैठे।
अटल बिहारी वाजपेयी पर लघु फिल्म दिखाई
सुशासन दिवस पर हुए कार्यक्रम में पूर्व प्रधानमंत्री अटल बिहारी वाजपेयी के जीवन पर आधारित लद्यु फिल्म दिखाई गई। जिले में उत्कृष्ट कार्य करने वाले अधिकारियों और कर्मचारियों को सम्मानित भी किया गया। सोहागपुर विधायक विजयपाल सिंह ने कहा शासन एवं जिला प्रशासन मिलकर गुड गवर्नेस लाने का प्रयास करें और कार्य पारदर्शिता के साथ करने का संकल्प लें। जिला पंचायत अध्यक्ष कुशल पटेल ने कहा अटल बिहारी वाजपेयी ने प्रधानमंत्री ग्रामीण सड़क योजना जैसी प्रभावी योजना बनाई। नपा अध्यक्ष अखिलेश खंडेलवाल ने कहा पूर्व प्रधानमंत्री ने अपने जीवन के अनुभव के आधार पर पात्र व्यक्ति को लाभ दिलाने का प्रयास किया। जिला पंचायत सीईओ अभिजीत अग्रवाल ने कहा सुशासन एक ऐसा शब्द है जो हमें निरंतर कार्य करने की प्रेरणा देता है। जनपद पंचायत अध्यक्ष संगीता सोलंकी ने कहा अटल बिहारी का जन्म दिन सुशासन दिवस के रूप में मनाना सुखद अनुभव है। कार्यक्रम में अनेक लोग शामिल हुए। कार्यक्रम में कर्मचारियों को सम्मानित भी किया गया। कार्यक्रम का संचालन संतोष व्यास ने किया। आभार एडीएम एचएस मीणा ने माना।
hin_Deva bho_Deva hin_Deva hin_Deva hin_Deva hin_Deva hin_Deva